Main ContentPlaceholder

Ulkomaat

Lehti: Intiasta löytyi apinoiden kasvattama tyttö – kävelee nelinkontin, eikä puhu

Viidakosta apinalaumasta löydetty tyttö ei osannut löydettäessä kävellä kahdella jalalla. Hän ei myöskään puhunut tai ymmärtänyt mitään kieltä.

Facebook Twitter Sähköposti Kopioi linkki Jaa Facebook Twitter Sähköposti Kopioi linkki Kommentoi

Sulje

Poliisit ovat pelastaneet Intiassa apinalaumasta 8-vuotiaan tytön, joka ei osannut puhua tai toimia kuten ihmiset tavallisesti toimivat. Tyttö löydettiin Uttar Pradeshin osavaltiossa sijaitsevan Bahraichin lähistöltä, kun rutiinikierroksella oleva tarkastaja oli kiinnittänyt huomionsa tähän. Tarkastaja oli tapauksesta uutisoineen Times of Indian mukaan yrittänyt pelastaa tytön, vaikka tämä näytti viihtyvän hyvin apinoiden parissa. Apinat ja tyttö alkoivatkin rääkyä kovaan ääneen, kun tarkastaja pyrki laumaa kohti. Poliisit onnistuivat kuitenkin lopulta pelastamaan tytön ja veivät tämän sairaalaan. Tytön tarinan on kansainvälisissä lehdissä todettu olevan kuin Rudyard Kiplingin tunnetuimpiin teoksiin lukeutuvasta Viidakkokirjasta, josta on tehty myös rakastettu Disney-piirretty, jossa seikkailee susien kasvattama ihmispoika Mowgli. Myös Kiplingin alkuperäiset tarinat sijoittuvat Intian viidakoihin. Times of Indian mukaan tyttö ei osannut puhua tai ymmärrä mitään kieltä. Lisäksi hän pelkäsi ihmisiä ja tyttöä hoitaneiden lääkäreiden mukaan tämä käyttäytyi myös usein väkivaltaisesti. Lääkäreiden mukaan kehitystä on tapahtunut hoitojakson aikana, mutta se on ollut hyvin hidasta. Tyttö on Daily Mailin mukaan ollut sairaalassa jo kaksi kuukautta. Häntä on esimerkiksi opetettu kävelemään, sillä tyttö on tähän saakka liikkunut käyttäen sekä käsiään että jalkojaan. Myös käsien käyttöä ruokailtaessa on täytynyt opettaa. Viidakosta apinalaumasta löydetty tyttö ei osaa vielä puhua, mutta on oppinut kävelemään kahdella jalalla ja käyttämään käsiään apuna ruokailussa.­ Daily Mailin haastattelema lääkäri D.K. Singh kertoo, ettei tyttö puhu vieläkään, mutta alkaa jo ymmärtää, kun hänelle puhutaan ja osaa myös jo hymyillä. Viranomaiset arvelevat, että löydettäessä nälkäiseltä ja heikoissa voimissa olevalta vaikuttanut tyttö on hylätty viidakkoon. Näin ollen tytön iästä ei myöskään ole täyttä varmuutta. Lehtien saamien tietojen mukaan tyttö on 8-vuotias, mutta joidenkin arvioiden mukaan hän voisi olla myös 10–12-vuotias.